钦定古今图书集成/理学汇编/文学典/第235卷 > 《汉书》 > 《礼乐志》
## 钦定古今图书集成/理学汇编/文学典/第235卷 > 《汉书》 > 《礼乐志》

初，高祖既定天下，过沛与故人父老相乐，醉酒欢哀，
作《风起》之诗，令沛中僮儿百二十人习而歌之。至孝
惠时，以沛宫为原庙，皆令歌儿习吹以相和，常以百
二十人为员。文、景之间，礼官肄业而已。至武帝，定郊
祀之礼，祀太乙于甘泉，就乾位也；祭后土于汾阴泽
中，方丘也。乃立乐府。

〈注〉师古曰：“始置之也。《乐府》之名，盖起于此。”

采诗夜诵，有赵、代、秦、楚之讴。以李延年为协律都尉，
多举司马相如等数十人，造为诗赋，略论律吕，以合
八音之调，作十九章之歌。以正月上辛，用事甘泉圜
丘。使童男女七十人俱歌昏祠。至明夜，常有神光如
流星止，集于祠坛。天子自竹宫而望拜，百官侍祠者
数百人，皆肃然动心焉。